ROZHODNUTIE KOMISIE
z 26. októbra 2004
o vykonávacích predpisoch smernice Rady 93/23/EHS, týkajúcej sa štatistických zisťovaní, ktoré sa majú vykonávať ohľadne produkcie ošípaných
(oznámené pod číslom K(2004) 4090)
(Text s významom pre EHP)
(2004/760/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 93/23/EHS z 1. júna 1993 o štatistických zisťovaniach, ktoré sa majú vykonávať ohľadne produkcie ošípaných (1), obzvlášť na jej článok 1 ods. 3, článok 2 ods. 2, článok 3 ods. 2, článok 6 ods. 1 a 2, článok 8 ods. 1, článok 10 ods. 3,
keďže:
(1)
Rozhodnutie Komisie 94/432/ES z 30. mája 1994 o vykonávacích predpisoch smernice Rady 93/23/EHS, týkajúcich sa štatistických zisťovaní, ktoré sa majú vykonávať ohľadne produkcie ošípaných (2) bolo viackrát pozmenené.
(2)
Pre uskutočnenie zisťovaní, o ktorých hovorí smernica 93/23/EHS, sú potrebné presné pravidlá. Preto treba určiť, ktorých poľnohospodárskych fariem sa má zisťovanie týkať a stanoviť veľkostné triedy na základe počtu ošípaných; tiež treba určiť regióny, v ktorých členské štáty vykonávajú tieto pravidelné zisťovania. Aby mohla byť pripravená štatistika porazených zvierat, je potrebná jednotná definícia čistej mŕtvej váhy.
(3)
Podľa smernice 93/23/EHS členským štátom môže byť na základe ich žiadosti povolené uskutočniť štatistické zisťovania v mesiacoch apríl a august, alebo máj/jún vo vybraných regiónoch, pod podmienkou, že tieto zisťovania sa týkajú minimálne 70 % bravčového dobytka. Členským štátom, ktorých bravčový dobytok tvorí iba malé percento z celkového stavu bravčového dobytka Spoločenstva, môže byť povolené uskutočniť zisťovanie raz za rok, v apríli, máji/júni, alebo novembri/decembri, alebo môžu konečné výsledky zisťovaní z apríla alebo mája/júna rozdeliť podľa regiónov. Členským štátom môže byť na základe ich žiadosti povolené rozdeliť výsledky zisťovaní z daného mesiaca na základe veľkostných tried.
(4)
Členské štáty žiadali o rôzne zmeny.
(5)
Po vstupe Českej republiky, Cypru, Estónska, Maďarska, Lotyšska, Litvy, Malty, Poľska, Slovenska a Slovinska bolo treba pristúpiť k technickým adaptáciam a prispôsobiť zmeny týmto novým členským štátom.
(6)
Nariadenie Európskeho parlamentu a Rady (ES) č. 1059/2003 (3) zostavuje spoločnú nomenklatúru územných jednotiek pre štatistické účely (NUTS) členských štátov, takže bolo potrebné nahradiť predtým definované regionálne úrovne novou nomenklatúrou (NUTS).
(7)
Na základe tohto treba zrušiť rozhodnutie 94/432/ES.
(8)
Toto rozhodnutie je v súlade so stanoviskom Stáleho výboru pre poľnohospodársku štatistiku,
PRIJALA TOTO ROZHODNUTIE:
Článok 1
1. Pre účely článku 2, odsek 2 smernice 93/23/EHS „poľnohospodárska farma“ znamená akúkoľvek technickú a hospodársku jednotku podliehajúcu samostatnému riadeniu, ktorá produkuje poľnohospodárske výrobky.
2. Zisťovanie podľa článku 1, odsek 1 smernice 93/23/EHS bude zahrnovať:
a)
poľnohospodárske farmy s využívanou poľnohospodárskou plochou 1 ha a viac;
b)
poľnohospodárske farmy s využívanou poľnohospodárskou plochou menšou ako 1 ha, ak ich produkcia je v určitom rozsahu určená na predaj alebo ak ich produkčná jednotka prekračuje určité naturálne prahové hodnoty.
3. Členské štáty, ktoré budú chcieť uplatňovať odlišné prahové hodnoty zisťovania, sa však zaviažu, že určia tieto hodnoty takým spôsobom, že budú vylúčené len najmenšie farmy a vylúčené farmy spoločne zahŕňajú najviac 1 % z celkového štandardného hrubého zisku daného členského štátu v zmysle rozhodnutia Komisie 85/377/EHS (4).
Článok 2
Pokiaľ ide o územné podoblasti, o ktorých sa hovorí v článku 6, odsek 1 smernice 93/23/EHS, členské štáty budú dodržiavať spoločnú nomenklatúru štatistických územných jednotiek (NUTS), definovanú v prílohe I. Členské štáty nemusia poskytovať výsledky štatistických zisťovaní v regiónoch, ktorých bravčový dobytok tvorí menej než 1 % celkového počtu bravčového dobytka krajiny.
Článok 3
Rozčlenenie upravené v článku 8, odsek 1 smernice 93/23/EHS je stanovené v prílohe II.
Článok 4
Mŕtva váha, o ktorej hovorí článok 10, odsek 1 smernice 93/23/EHS, je váha tela zabitej a vychladnutej ošípanej, buď vcelku alebo rozdeleného na polovicu pozdĺž stredovej línie po tom, čo bolo zbavené krvi a vypitvané a po odstránení jazyka, štetín, paprčiek, genitálií, tuku, obličiek a bránice.
Článok 5
1. Členské štáty, ktoré môžu vykonávať aprílové a augustové zisťovania, alebo májové/júnové zisťovania vo vybraných regiónoch, ak tieto zisťovania pokrývajú najmenej 70 % ošípaných, sú uvedené v prílohe III, bode a).
2. Členské štáty, ktoré môžu vykonávať zisťovania raz ročne v apríli, máji/júni, auguste alebo novembri/decembri, sú uvedené v prílohe III, bode b).
3. Členské štáty, ktoré môžu použiť regionálne členenie pre definitívne výsledky aprílového, májového/júnového zisťovania, sú uvedené v prílohe III, bode c).
4. Členské štáty, ktoré môžu použiť členenie podľa veľkostných tried stád pre definitívne výsledky daného mesiaca v roku, sú uvedené v prílohe III, bode d).
Článok 6
Ruší sa rozhodnutie 94/432/ES.
Odkazy na zrušené rozhodnutie sa budú vykladať ako odkazy na toto rozhodnutie.
Článok 7
Toto rozhodnutie je adresované členským štátom.
V Bruseli 26. októbra 2004